open-index/open-wikipedia-markdown huggingface dataset:
Mogadishu

**Mogadishu**, nan sacaro lokal dikenal sabagai **Xamar** atau **Hamar**, adolah ibu kota jo kota tapadek nagara Somalia nan talatak di wilayah pasisia Banaadir. Kota ko manjadi palabuahan pantiang nan mahubuangan para padagang di kasaluruahan Lautan Hindia salamo ribuan tahun. Pado tahun 2024, panduduaknyo dipakiroan bajumlah 2.726.815 jiwa. Indak takah wilayah Somalia lainnyo, wilayah ko dianggap sabagai sabuah kotamadya, bukan sabagai nagara federal (*maamul goboleed*).

Kota kuno Sarapion diyakini sabagai pandahulu Mogadishu. Kota ko disabuikan dalam ''Periplus Laut Eritrea'', sabuah dokumen pajalanan Yunani nan baasa dari abaik patamo Masehi, sabagai salah ciek dari sarangkaian palabuahan komersial di pasisia Somalia. Manuruik *Periplus*, padagangan maritim alah mahubuangan panduduak di wilayah ko jo panduduak sapanjang Lautan Hindia. Kota ko alah barado di bawah kuaso babarapo kasultanan, takah Kasultanan Mogadishu jo Kasultanan Ajuran, jo mancapai puncak kamakmurannyo salamo abaik ka-14 jo 15, salamo pariode moderen awal dianggap sabagai kota takayo di pantai Afrika Timur. Kamudian kota tu dijajah dek banso asiang kayak Kakaisaran Italia dan mandapekan kamardekaan pado tahun 1960. Salamo Parang Sudaro, kota tu hancua.

## Rujuakan

## Bibliografi
*
*
Pretoria

**Pretoria** adolah ibu kota administratif nagara Afrika Selatan nan bafungsi sabagai pusek cabang eksekutif pamarentahan, jo sabagai tuan rumah bagi kadutaan asiang di nagara tu. Afrika Selatan marupokan satu-satunyo nagara nan mampunyoi tigo ibu kota, duo lai yakni Cape Town sabagai ibu kota legislatif sarato Bloemfontein sabagai ibu kota yudikatif. Pado tahun 2023, panduduaknyo bajumlah 2.818.100 jiwa.

Wilayah nan manjadi kota ko awalnyo diunyi dek urang Sotho jo Ndebele. Kamudian pado 1837, wilayah tu dikuasoi dek Voortrekkers nan baasa dari Koloni Tanjuang. Kota ko didirian pado tahun 1855 dek Marthinus, anak dari Andries Pretorius, surang nagarawan Boer. Namo kota ko diambiak dari namo Andries, jo takadang disabuik *Kota Jacaranda*, karano banyak batang jacaranda nan ditanam di kota ko.

## Rujuakan
Juba

**Juba** adolah ibu kota jo kota tagadang nagara Sudan Selatan. Kota ko talatak di sungai Nil Putiah. Kota marupokan ibu kota nagara tamudo di dunia. Pado tahun 2011, panduduaknyo dipakiroan bajumlah 372.410 jiwa. Kota Juba manjadi pusek pamarentahan, ekonomi jo budaya nagara.

Wilayah Juba alah diunyi sajak sakitar 3000 SM, badasarkan bukti arkeologis. Pado abaik ka-19, Mesir mandirian pos militer di dakek lokasi kota ko kini nan manjadi bateh selatan kuaso Mesir di Sudan. Baritania Rayo manguasoi wilayah tu pado tahun 1899. Kota tu kamudian didirian di sabuah kampuang ketek dek Asosiasi Misionaris Gereja pado tahun 1920-an. Juba kamudian manjadi ibu kota negara katiko Sudan Selatan mardeka pado 9 Juli 2011 dari Sudan.

## Rujuakan
Madrid

**Madrid** adolah ibu kota jo munisipalitas tapadek di Spanyol nan talatak di Sungai Manzanares di bagian tangah Samananjuang Iberia. Kota ko mampunyoi panduduak hampia 3,5 juta jiwa jo wilayah metropolitannyo sabanyak 7 juta jiwa. Kota ko pulo marupokan kota tagadang kaduo di Uni Eropa. Ibu kota Spanyol jo komunitas otonom Madrid nan ado di sekitarnyo marupokan pusek politik, ekonomi jo budaya nagara.

Wilayah nan manjadi kota ko alah diunyi sajak zaman prasijarah nan dibuktian dek siso-siso arkeologi pamukiman Kelt Carpetani. Dokumen sijarah patamo tantang kabaradoan pamukiman nan mapan di Madrid baasa dari zaman Muslim pado abaik ka-9. Ditakluakan dek urang Kristen pado tahun 1083 atau 1085, kota ko bakambang pado Abaik Patangahan Akhia sabagai kota gadang punyo Karajaan Kastilia. Kamudian pado tahun 1561, kota tu mankadi tampek kaduduakan Monarki Hispanik.

## Rujuakan

## Bibliografi
*
Kolombo

**Kolombo** adolah ibu kota eksekutif jo yudikatif sarato kota tagadang nagara Sri Lanka nan talatak di pantai barat pulau. Sadangkan ibu kota legislatifnyo iolah kota Sri Jayawardenepura Kotte. Panduduak kota pado tahun 2011 sabanyak 752.993 jiwa jo wilayah metropolitannyo sabanyak 5,6 juta jiwa. Kota ko manjadi pusek kauangan, budaya jo manjadi tujuan wisata. 

Panyabuikan tatulih palian awal tantang wilayah ko mungkin baasa dari Faxian, surang panjalajah Cino pado abaik ka-5 nan manyabuiknyo *Gaolanbu*. Sadangkan urang Sinhala manyabuik daerah tu *Kolamba*, jo Ibnu Batutah manyabuiknyo *Kalanpu* katiko mangunjuangi pulau tu pado abaik ka-14. Kamudian pado tahun 1505, panjalajah Portugis tibo di pulau ko jo manguasoinyo nan disusua dek Balando. Sasudah tu Inggirih maambiak aliah wilayah tu pado 1796. Kolombo manjadi ibu kota negara pado 1948 katiko nagara tu mardeka.

## Rujuakan
Khartoum

**Khartoum** atau **Khartum** adolah ibu kota sarato kota tagadang negara Sudan. Pado tahun 2025, dipakiroan panduduaknyo bajumlah 1.974.647 jiwa. Kota ko talatak di patamuan Sungai Nil Putiah nan mangalia ka utara dari Danau Victoria jo Nil Biru nan mangalia ka barat dari Danau Tana di Etiopia.

Khartoum didirian pado tahun 1821 dek Muhammad Ali Pasha, di sabalah utara kota kuno Soba. Pado tahun 1882, Kakaisaran Inggirih maambiak aliah kandali Mesir, manyarahan pamarentahan Sudan ka Mesir. Kota tu manjadi pusek pamarentahan Sudan Anglo-Mesir hinggo tahun 1956, katiko nagara tu mardeka. Sasudah itu, kota alah manjadi tampek parabuikan kuaso antaro sasamonyo, takah Parang di Darfur pado 2003 sarato Parang Sudaro nan sadang balansuang.

## Rujuakan
José Mujica

**José Alberto "Pepe" Mujica Cordano** () adolah surang politikus, revolusioner, jo patani Uruguay nan manjabat sabagai presiden ka-40 dari tahun 2010 hinggo 2015.

Pamarentahan Mujica manerapan babagai kabijakan progresif, tamasuak dekriminalisasi aborsi, malegalan konsumsi ganjo, sarato mambuliahan panikahan sasamo janih. Langkah-langkah tambahan mampakuaik sarikaik pakarajo nagara tu jo sacaro signifikan maningkekan upah minimum.

Salamo maso jabatannyo, Mujica digambarkan sabagai “presiden tamiskin di dunia” karano gaya hiduiknyo nan sederhana jo suko manyumbangan sakitar 90% dari gajinyo sagadang US$12.000 untuak badan amal nan mandukuang urang miskin jo pangusaho ketek. Inyo marupokan surang pangkritik kapitalisme nan manimbun harato bando nan indak bamanfaat bagi kabanyakan urang.

## Rujuakan
Edi Rama

**Edi Rama** (namo lahia **Edvin Kristaq Rama**; ) adolah surang politikus jo seniman Albania nan manjabat sabagai pardana mantari ka-33 sajak 2013. Inyo marupokan katua Partai Sosialis Albania sajak tahun 2005. 

Rama marupokan satu-satunyo pardana mantari dalam sijarah Albania nan mamanangan ampek kali maso jabatan baturuik-turuik. Partainyo alah mamanangan kasadoan tujuah kali pamiliahan sajak 2013–ampek pamiliahan parlemen jo tigo pamiliahan lokal. Salamo sadekade maso jabatannyo, Albania alah mangalami patumbuahan ekonomi tapi juo kamunduran demokrasi, jo babagai sumber manggambarkan pamarentahannyo sabagai otokratis; namun, skor "Hak Politik" jo "Kabebasan Sipil" Freedom House Albania secaro konsisten maningkek sajak 2021.

## Rujuakan
Paus Leo XIV

**Paus Leo XIV** (namo lahia **Robert Francis Prevost**; ) adolah kapalo Gareja Katolik jo panguaso nagara kota Vatikan. Inyo tapiliah dalam konklaf kapausan tahun 2025 sabagai panaruih Paus Fransiskus.

Warga nagara Amerika Sarikaik sajak lahia, Leo XIV adolah paus patamo nan lahia di Amerika Utara, urang patamo nan mamacik kawarganegaraan Peru (dinaturalisasi pado tahun 2015), paus kaduo dari Amerika (sasudah pandahulunyo Fransiskus), jo nan patamo dari Ordo Santo Agustinus. Namo kapausannyo tainspirasi dek Paus Leo XIII, nan mangambangan ajaran sosial Katolik moderen di tangah Revolusi Industri Kaduo. Leo XIV picayo bahwasannyo Revolusi Industri Kaampek nan sadang balansuang, khususnyo kamajuan dalam kacerdasan buatan sarato robotika, manimbuan “tantangan baru bagi pambelaan martabaik manusia, kaadilan, jo tanago karajo”.

## Rujuakan
Bern

**Bern** adolah ibu kota nagara Swiss sacaro *de facto*, disabuik sabagai “kota federal”. Jo panduduak sakitar 146.000 pado tahun 2024, Bern adolah kota tapadek kalimo di Swiss, di balakang Zürich, Jenewa, Basel dan Lausanne. Sadangkan wilayah metropolitannyo bapanduduak 660.000 jiwa pado tahun 2000. Bern juo marupokan ibu kota kanton Bern, kanton tapadek kaduo di nagara tu. Pado tahun 1983, kota tuo nan basijarah di pusek kota manjadi Situs Warisan Dunia UNESCO. Kota ko dikaliliangi dek Aare, sungai utamo di Dataran Tinggi Swiss.

Bukti paliang awal manganai pamukiman di lambah Aare baasa dari pariode Neolitikum. Namun, pamukiman paliang awal nan dikatahui barado di sabalah utara kota. Pamukiman budaya La Tène didirian sakitar tahun 300 hinggo 200 SM. Kota ko didirian dek Berthold V, adipati Zähringen pado tahun 1191 sabagai pos militer di parbatasan antaro Alemanni nan babahaso Jerman jo panduduak Burgundia nan babahaso Parancih. Sasudah karuntuahan dinasti Zähringen pado 1218, kota ko manjadi kota kakaisaran nan bebas. Sacaro palahan, kota tu mampalaweh kuasonyo jo maambiak wilayah di sakitar, manjadiannyo nagara mardeka pado tahun 1353 dengan bagabuang jo Konfederasi Swiss.

## Rujuakan
Dushanbe

**Dushanbe** adolah ibu kota jo kota tagadang nagara Tajikistan nan talatak di Lambah Gissar. Pado bulan Maret 2024, kota ko mampunyoi panduduak sabanyak 1.564.700 jiwa nan sabagian gadangnyo urang Tajik. Dushanbe dibatasi dek pagunungan Gissar di utara jo timur sarato pagunuangan Babatag, Aktau, Rangontau, dan Karatau di selatan.

Wilayah nan manjadi kota ko alah diunyi sajak Zaman Batu takah pangguno alaik-alaik Mousterian. Dushanbe kamudian dikuasoi dek babagai banso hinggo Uni Soviet mandirian kota tarencana di sinan untuak pusek pamarentahan Republik Sosialis Soviet Otonom Tajikistan pado tahun 1924. Dushanbe manjadi ibu kota Tajikistan nan mardeka pado 9 September 1991.

## Rujuakan
Dodoma

**Dodoma** adolah ibu kota nagara Tanzania nan talatak di tangah-tangah nagara. Jo panduduak sabanyak 765.179 jiwa pado sensus tahun 2022, kota ko alah melampaui Arusha jo manjadi kota katigo tagadang di Tanzania. Dodoma manjadi pusek pamarentahan, politik jo budaya nagara.

Wilayah nan manjadi kota ko awalnyo marupokan kota pasa ketek nan dikenal sabagai *Idodomya*. Kamudian, panjajah Jerman datang jo mandirian kota Dodoma moderen pado tahun 1907, salamo pambangunan jalur kareta api pusek Tanzania. Tata lataknyo maikuti parancanaan kolonial jo kawasan Eropa. Katiko Tanzania alah mardeka, ibu kota nagara dipindahan ka sinan dari Dar es Salaam pado tahun 1980-an.

## Rujuakan
Lomé

**Lomé** adolah ibu kota jo kota tagadang nagara Togo nan talatak di Taluak Guinea di suduik barat daya nagara tu. Kota ko mampunyoi panduduak sabanyak 837.437 jiwa, jo wilayah metropolitannyo sabanyak 2.188.376 jiwa pado tahun 2022. Lomé marupokan pusek pamarentahan jo industri Togo, nan mancakuik kilang minyak.

Kota ko didirian dek banso Ewe, kalompok etnis pribumi, pado tahun 1880. Kamudian pado abaik ka-19, Jerman datang jo manjadian Lomé sabagai ibu kota kolonial Togoland Jerman pado tahun 1897. Kota ko bakambang jo dibangunnyo jariangan rel kareta api ka padalaman. Pasca Parang Dunia I, Lomé jatuah ka tangan Parancih jo kamudian manjadi ibu kota Togoland Parancih, hinggo kamardekaan nagara tu pado tahun 1960.

## Rujuakan

## Bibliografi
*
Nukuʻalofa

**Nukuʻalofa** adolah ibu kota jo kota tagadang nagara Tonga nan talatak di pantai utara pulau Tongatapu, di gugusan pulau paliang selatan nagara tu. Hampia kasadoan kagiatan ekonomi, pamarentahan jo pariwisata dilakuan di kota ko, nan didukuang dek palabuahan nan dalam. Pado tahun 2025, panduduaknyo dipakiroan sabanyak 21.511 jiwa.

Pado tanggal 10 Juni 1777, panjalajah Inggirih, James Cook, tibo di Nukuʻalofa jo kamudian mametaan taluaknyo. Catatan tatulih patamo tantang Nukuʻalofa tadapek dalam buku khusus patamo untuak Tonga karya surang misionaris Inggirih, George Vason, nan ditabikan pado tahun 1810. Inyo sandiri tibo di Tonga pado tahun 1797. Pado tahun 1875, wilayah ko manjadi ibu kota Karajaan Tonga nan dinyatoan dek Rajo George Taufaʻahau Tupou I disaratoi Deklarasi Konstitusi.

## Rujuakan

## Bibliografi
* 
* Vason G, *An authentic of narrative of four years residence at one of the Friendly Islands*, 1810
James Cook

Kapten **James Cook** FRS ( – 14 Februari 1779) adolah surang panjalajah, kartografer, jo perwira angkatan lauik Inggirih nan takenal dek tigo palayarannyo antaro tahun 1768 jo 1779 ka Lautan Pasifik dan Lautan Selatan. Inyo manyalasaian palayaran kaliliang dunia patamo nan tacatat di pulau-pulau utamo Selandia Baru jo marupokan urang Eropa patamo nan dikatahui mangunjuangi pasisia timur Australia jo Kapulauan Hawaii.

Cook lahia pado tanggal 7 November [O.S. 27 Oktober] 1728 di kampuang Marton di Daerah Yorkshire Utara jo dibaptis pado 14 November di gareja paroki Santo Cuthbert. Cook bagabuang jo angkatan lauik dagang Inggirih katiko mudo dan bagabuang jo Angkatan Lauik Karajaan pado tahun 1755. Inyo batugas salamo Parang Tujuah Tahun. Pado tanggal 25 Mei 1768, Cook diparintahan untuak mamimpin palayaran ilmiah ka Lautan Pasifik, nan manjadi panjalajahan patamonyo. Cook malakuan panjalajahan sabanyak tigo kali yakni pado tahun 1768–1771, 1772–1775, jo 1776–1779. Cook maningga pado 14 Februari 1779 karano dibunuah dek panduduak asali di Hawaii.

## Rujuakan

## Bibliografi
* 
* 
* 
*
*
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
*
Banua Amerika

**Banua Amerika**, takadang sacaro kolektif disabuik **Amerika**, adolah daratan nan maliputi kasadoan Amerika Utara jo Amerika Selatan. Jikok dicaliak sabagai banua, Banua Amerika adolah banua tagadang ka-2 sasudah Asia badasarkan laweh wilayahnyo, jo banua tagadang ka-3 badasarkan jumlah panduduaknyo. Banua Amerika maliputi sabagian gadang daratan di Balahan Bumi Barat jo maliputi Dunia Baru.

Basamo pulau-pulau nan takaik, Banua Amerika maliputi 8% dari total laweh parmukaan Bumi jo 28,4% dari laweh daratannyo. Topografinyo didominasi dek Cordillera Amerika, rangkaian pagunuangan panjang nan mambantang di sapanjang pantai barat. Sisi timurnyo nan labiah data didominasi dek cakuangan sungai gadang, takah Amazon, Mississippi, Saint Lawrence–Danau-Danau Gadang, jo cakuangan La Plata. Karano Banua Amerika mambantang sajauah 14.000 km dari utara ka selatan, iklim jo ekologinyo baragam dari tundra arktik di Kanada Utara, Greenland, jo Alaska hinggo hutan hujan tropis di Amerika Tangah dan Amerika Selatan.

Manusia patamo kali manatap di Amerika dari Asia antaro 20.000 jo 16.000 tahun nan lampau. Migrasi kaduo panutur bahaso Na-Dene kamudian manyusul dari Asia. Migrasi suku Inuit barikuiknyo ka neoarktik sakitar 3500 SM malengkapi apo nan sacaro umum dianggap sabagi pamukiman dek masyarakat adat Amerika. Pamukiman Eropa patamo nan dikatahui iolah panjalajah Nordik Leif Erikson. Namun urang Eropa patamo nan mambangun koloni permanen iolah panjalajah Spanyol Christopher Columbus dari 1492 hinggo 1504. Kahadiran Spanyol ko mandatangkan pabudakan panduduak asli jo budak nan didatangkan sarato penyebaran panyakik dari Eropa jo Afrika Barat. Dekolonisasi baru dimulai pado tahun 1770-an jo tajadinyo Revolusi Amerika nan bapuncak pado Parang Spanyol–Amerika pado akhia tahun 1890-an.

Banua Amerika diunyi dek labiah dari samiliar urang, duo patigonyo tingga di Amerika Sarikaik, Brasil, jo Meksiko. Banua tu diunyi dek salapan kota gadang (wilayah metropolitan jo 10 juta panduduak atau labiah): Kota Meksiko Raya (21,2 juta), São Paulo (21,2 juta), Kota New York (19,7 juta), Los Angeles (18,8 juta), Buenos Aires (15,6 juta), Rio de Janeiro (13,0 juta), Bogotá (10,4 juta), dan Lima (10,1 juta).

## Rujuakan
Paramaribo

**Paramaribo** adolah ibu kota jo kota tagadang nagara Suriname nan talatak di tapi Sungai Suriname di Distrik Paramaribo. Kota ko mampunyoi panduduak sabanyak 241.000 pado hasia sensus tahun 2012, hampia satangah dari populasi nagara. Kota bagian dalam nan basijarah alah manjadi Situs Warisan Dunia UNESCO sajak tahun 2002.

Namo Paramaribo mungkin baasa dari namo kampuang asli, dieja *Parmurbo* dalam sumber-sumber Balando paliang awal. Wilayah ko manjadi pamukiman Balando patamo, sabuah pos padagangan nan didirian dek Nicolaes Baliestel dan Dirck Claeszoon van Sanen pado tahun 1613. Pamukiman tu kamudian ditinggaan hinggo kadatangan Inggirih pado tahun 1650, nan kamudian bakambang hinggo manjadi pusek pamarentahan kolonial. Kota tu manjadi ibu kota Suriname pado tahun 1975, katiko nagara tu mardeka. Kota ko alah babarapo kali maalami kabakaran hebat utamonyo Januari 1821 jo September 1832. Urang-urang nan dianggap basalah dalam kabakaran tu, dihukum jo dibaka hiduik-hiduik.

## Rujuakan
Port of Spain

**Port of Spain** adolah ibu kota jo palabuahan utamo nagara Trinidad jo Tobago. Kota ko talatak di Taluak Paria, di pantai barat lauik pulau Trinidad. Pado tahun 2017, panduduaknyo dipakiroan bajumlah 49.867 jiwa jo wilayah metropolitannyo sabanyak 81.142 jiwa. Kota Port of Spain marupokan kota tagadang katigo di nagara tu sasudah Chaguanas jo San Fernando.

Port of Spain awalnyo marupokan kampuang panduduak asali Amerika nan manguasoi pulau Trinidad sajak tahun 1500-an. Pamukiman patamo barado di dakek lokasi kampuang nalayan di lokasi Mucurapo kini ko, sabalah barat pusek kota. Kamudian pulau tu dijajah dek banso Spanyol jo mandirian kota jo namo *Puerto España* pado tahun 1784. Pado tahun 1560, garnisun Spanyol ditampekan di dakek bukik Laventille, nan kini manjadi bateh timur kota. Pado akhia abad ka-17, Baritania Rayo maambiak aliah pulau tu hinggo kamardekaan Trinidad jo Tobago pado tahun 1962.

## Rujuakan
Tunis

**Tunis** adolah ibu kota jo kota tagadang nagara Tunisia. Pado tahun 2020, kota ko marupokan kota tagadang kabtigo di wilayah Magribi sasudah Casablanca jo Aljir, sarato tagadang ka sabaleh di Dunia Arab. Di tahun 2023, panduduaknyo bajumlah 599.368 jiwa jo wilayah metropolitannyo, nan dikenal jo Tunis Raya, bapanduduak 2.671.882 jiwa.

Sijarah awal wilayah ko kurang jaleh dek bukti-bukti sarato catatan sijarah dihancuan dek banso Romawi. Namun, diyakini daerah ko awalnyo diunyi dek banso Berber pado abaik ka-9 SM. Kabaradoan pamukiman di Tunis dibuktian dek sumber-sumber nan baasa dari abaik ka-4 SM. Wilayah ko kamudian barado di bawah kuaso babagai banso, takah Fenisia, Romawi, jo Muslim. Kota tu kamudian diduduaki dek Jerman pado tahun 1942 hinggo dibebasan dek Sakutu jo kamudian mardeka pado tahun 1956.

## Rujuakan

## Bibliografi
*
Ashgabat

**Ashgabat** marupokan ibu kota jo kota tagadang nagara Turkmenistan. Kota ko talatak di antaro Gurun Karakum jo pagunuangan Kopetdag di Asia Tangah, sakitar 50 km dari parbatasan Iran-Turkmenistan. Pado hasia sensus tahun 2022, panduduaknyo bajumlah 1.030.063 jiwa. Kota ko marupokan pusek pamarentahan, ekonomi jo budaya nagara.

Ashgabat badiri di bakeh kota Konjikala nan talatak di Jalur Sutra, yang patamo kali disabuikan sabagai kampuang anggur pado abaik ka-1 jo 2 SM. Kota tu hancua dek gampo pado abaik ka-1 SM, nan kamudian dibangun baliak karano lokasinyo nan strategis. Tapi pado abaik ka-13, banso Mongol maancuannyo baliak. Sasudah tu, kota tu batahan sabagai kampuang ketek hinggo sacaro rasmi didirian dek Kakaisaran Rusia pado 18 Januari 1881 sabagai garnisun. Pado tahun 1924, kota tu mankadi ibu kota RSS Turkmenistan hinggo kamardekaan nagara tu pado tahun 1992.

## Rujuakan
Funafuti

**Funafuti** adolah sabuah atol nan tadiri dari banyak pulau ketek jo bafungsi sabagai ibu kota nagara Tuvalu. Badasarkan hasia sensus tahun 2017, pulau ko mampunyoi panduduak sabanyak 6.320 jiwa, manjadiannyo salah ciek ibu kota nagara paliang saketek panduduaknyo di dunia. Salain itu, panduduak nan tingga di kota ko marupokan 60% dari jumlah populasi nagara.

Sajarah lisan Funafuti manyabuikan bahwa urang tuo-tuo pandirinyo baasa dari Kapulauan Samoa. Namonyo sandiri baasa dari kato "Funa", nan bararti “kapalo suku” dalam bahaso Samoa. Pulau tu patamo kali nampak dek urang Eropa pado tahun 1819 dek Arent Schuyler de Peyster, surang kapten kapa Amerika Sarikaik, nan manamoannyo Pulau Ellice. Pangaruah Eropa mulai maningkek katiko misionaris Inggirih dari Asosiasi Misionaris London datang ka Tuvalu pado abaik ka-19. Amerika Sarikaik mangklaim pulau tu pado tahun 1856 jo mandirian pangkalan militer salamo Parang Dunia II. Kota tu baru manjadi ibu kota Tuvalu pado tahun 1978, katiko nagara tu mardeka.

## Rujuakan
Kampala

**Kampala** adolah ibu kota jo kota tagadang nagara Uganda. Pado tahun 2024, panduduaknyo dipakiroan bajumlah 1.875.834 jiwa. Kota ko manjadi salah ciek kota paliang capek patumbuahannyo di Afrika, jo *Mercer* manyabuiknyo sabagai kota tarancak untuak dihuni di Afrika Timur, mangalahan Nairobi jo Kigali. Kota ko marupokan pusek pamarentahan, ekonomi jo budaya nagara.

Daerah pabukitan jo rawa-rawa nan kamudian manjadi Kampala ko dulunyo bagian inti dari Karajaan Buganda. Mengo, ibu kota karajaan pado abaik ka-19, barado di selatan Kampala kini. Kamudian pado tahun 1890, panjajah Inggirih datang nan dipimpin dek Kapten Frederick Lugard jo mandirian pusek Parusahaan Karajaan Baritania Afrika Timur hinggo tahun 1905. Baru pado tahun 1962, Kampala manjadi ibu kota Uganda, katiko nagara tu mardeka.

## Rujuakan
Port Vila

**Port Vila** atau **Vila** sajo adolah ibu kota nagara jo kota tagadang nagara Vanuatu. Kota ko talatak di Pulau Efate, di provinsi Shefa. Pado hasia sensus tahun 2020, panduduak kota ko bajumlah 49.034 nan marupokan 16,3% dari total populasi nagara. Kota Vila manjadi pusek pamarentahan, ekonomi jo komersial nagara.

Wilayah nan manjadi Port Vila ko sajak dulunyo diunyi dek panduduak asali Melanesia salamo ribuan tahun. Kontak patamo jo urang Eropa tajadi pado abaik ka-17 katiko panjalajah Spanyol Pedro Fernández de Quirós tibo pado tahun 1606. Namun, baru pado abaik ka-18 panjalajah Inggirih jo Parancih tatarik jo kapulauan tu. Kapten James Cook mangunjuanginyo pado 1774 jo manamoi Vanuatu sabagai *New Hebrides*. Kota tu manjadi ibu kota Vanuatu pado 1980, katiko nagara tu mardeka.

## Rujuakan
Sana'a

**Sana'a** adolah ibu kota ibu kota jo kota tagadang nagara Yaman. Kota ko talatak di katinggian 2.300 meter, manjadiannyo salah ciek ibu kota tatinggi di dunia. Di sabalah kota ko tadapek Gunuang Nabi Syu’aib jo Tiyal bagian dari Pagunuangan Sarawat, salah ciek nan tatinggi di Timur Tangah. Pado tahun 2023, panduduak kota ko sabanyak 3.292.497 jiwa. Manuruik konstitusi, Sanaa marupokan ibu kota nagara, walaupun pusek pamarentahan pindah ka Aden sasudah panduduakan Houthi.

Kota Sanaa didirian dek Karajaan Saba pado abaik ka-1, manjadiannyo salah ciek kota tatuo nan taruih diunyi di dunia. Namo kota tu tadapek dalam prasasti nan sabagian gadang baasa dari abaik ka-3. Kota tu kamudian manjadi kota Islam dek Ali, khalifah kaampek jo minantu Muhammad, pado tahun 632 M. Pado tahun 1904, katiko pangaruah Utsmaniyah malamah di Yaman, kota tu manjadi ibu kota Yaman Utara nan mamardekaan diri. Kamudian Sanaa dijadian sabagai ibu kota Yaman sasudah basatunyo antaro Yaman Utara jo Selatan.

## Rujuakan

## Bibliografi
*
Lusaka

**Lusaka** adolah ibu kota jo kota tagadang nagara Zambia. Kota ko marupokan salah ciek kota jo pakambangan tacapek di Afrika bagian selatan. Pado tahun 2020, panduduaknyo dipakiroan bajumlah 2.731.696 jiwa. Kota ko manjadi pusek pamarentahan jo padagangan Zambia.

Bukti paliang awal pamukiman di daerah nan kini manjadi Lusaka baasa dari abaik ka-6. Kampuang patamo nan dikatahui baasa dari abaik ka-1, sabuah pamukiman gubuak bulek di pinggiran kota Olympia. Pado tahun 1890-an, wilayah tu diambiak aliah dek Parusahaan Baritania Afrika Selatan dari kapalo suku satampek salamo pambantuakan Rhodesia Utara. Lusaka kamudian manjadi ibu kota Rhodesia Utara pado tahun 1935. Baru pado tahun 1964, kota tu manjadi ibu kota Zambia, katiko nagara tu mardeka.

## Rujuakan
Harare

**Harare**, sabalumnyo **Salisbury**, adolah ibu kota jo kota tagadang nagara Zimbabwe. Kota ko mampunyoi laweh 982,3 km2, jo panduduak sabanyak 1.849.600 jiwa sarato wilayah metropolitannyo sabanyak 2.487.209 jiwa pado tahun 2022. Harare talatak di sabalah timur lauik Zimbabwe di wilayah Mashonaland. Kota ko manjadi pusek pamarentahan, ekonomi jo budaya nagara.

Pioneer Column, pasukan sukarelawan militer pamukim nan diorganisasian dek Cecil Rhodes, mandirian kota tu pado 12 September 1890 sabagai sabuah benteang. Awalnyo benteang tu dinamoi Salisbury, baasa dari namo Pardana Mantari Inggirih wakatu itu, Marquis Salisbury ke-3. Salisbury dinyatoan sabagai kotamadya pado tahun 1897 jo kamudian manjadi kota pado tahun 1935. Pasca Parang Dunia II, Salisbury bakambang pasek, utamonyo ditunjuak manjadi ibu kota Federasi Rhodesia jo Nyasaland hinggo pambubaran federasi pado 1963. Wilayah Rhodesia kamudian manjadi nagara Zimbabwe jo Harare sabagai ibu kotanyo.

## Rujuakan
Pristina

**Pristina** atau **Prishtina** adolah ibu kota jo kota tagadang nagara Kosovo. Kota ko talatak di dataran aluvial di wilayah Llap jo Kosovo malintehi Pabukitan Gollak di Kosovo tangah sarato timur. Kota ko manjadi pusek pamarentahan, ekonomi, kauangan, politik, sarato padagangan nagara, karano posisinyo nan barado di tangah-tangah nagara. Pado tahun 2024, panduduaknyo dipakiroan bajumlah 227.466 jiwa.

Wilayah nan manjadi Pristina alah diunyi sajak era Neolitikum dek Patani Eropa Awal sasudah 7.000 SM di Balkan. Rujuakan paliang awal nan dikatahui disobokan di Gračanica, Matiçan jo Ulpiana. Pado awal abaik ka-11, wilayah tu jatuah ka tangan Kakaisaran Romawi Timur. Sasudah tu, kota tu barado di bawah kuaso babarapo banso takah Serbia, Utsmaniyah, sarato Yugoslavia. Kamudian nagara tu manyatoan kamardekaan pado 17 Februari 2008 jo Pristina sabagai ibu kota. Namun undang-undang tapisah maakui Prizren sabagai ibu kota basijarah Kosovo.

## Rujuakan
Niue

**Niue** adolah nagara kapulauan nan mamarintah surang jo marupokan bagian dari Selandia Baru. Nagara ko talatak di Lautan Pasifik Selatan jo marupokan bagian dari Polinesia. Sabagai salah ciek pulau karang tagadang di dunia, jo laweh sakitar 261,46 kilometer persegi, nagara ko acok disabuik "The Rock", nan baasa dari namo tradisional "Rock of Polynesia". Ibu kota nagaranyo iolah Alofi.

Urang Polinesia dari Samoa manatap di Niue sakitar tahun 900 M. Pamukim salanjuiknyo datang dari Tonga pado abaik ka-16. Hinggo abaik ka-18, nagara tu nampaknyo indak mampunyoi pamarentahan nasional, kapalo suku jo kapalo kaluarga manjalankan wewenang ateh panduduaknyo. Baru kamudian muncua rajo nan disabuik *patu-iki* sarato Tui-toga marupokan rajo patamo nan mamaluak Kristen. Urang Eropa patamo nan mancaliak Niue iolah James Cook pado tahun 1774. Inyi malakuan tigo kali upaya balabuah, tapu ditolak dek panduduak asali. Nyo manamoi pulau tu *Pulau Savage*. Pado tahun 1889, para pamimpin pulau tu mamintak ka ratu Baritania Rayo, Ratu Victoria, untuak manjadi wilayah koloninyo agar aman, nan kamudian Niue digabuang jo Selandia Baru. Kamudian pado tahun 1974, pamarintah Selandia Baru mamuliahan pamarentahan surang Niue.

Politik Niue balansuang dalam karangko katagantuangan demokrasi perwakilan parlementer, dimano Kapalo Mantari adolah kapalo pamarentahan, jo sistem non-partisan. Sadangkan kapalo nagara dipacik dek Rajo Selandia Baru nan diwakian dek Gubernur Jenderal Selandia Baru. Kuaso legislatif dipacik dek Majelis Niue nan tadiri dari 20 anggota, 14 dipiliah dek satiok daerah pamiliahan kampuang jo 6 dek kasadoan urang nan tadaftar. Paradilan independen dari eksekutif jo legislatif, maliputi Pangadilan Tinggi jo Bandiang, sarato Komite Paradilan Dewan Panasihat di London.

Pado hasia sensus tahun 2022, panduduak Niue bajumlah 1.681 jiwa, nan jauah bakurang dari hasia sensus tahun 1966 nan bajumlah 5.194 jiwa. Antaro 90% jo 95% panduduaknyo tingga di Selandia Baru. Nagara ko marupokan nagara bilingual, di mano 30% panduduaknyo mangecek jo bahaso Inggirih sarato Niue, 11% bahasa Inggirih sajo, jo 46% Niue sajo. Kalompok etnis di nagara ko sabagian gadang urang Niue (65,4%), jo 14% satangah Niue sarato sisonyo non-Niue tamasuak 14% panduduak Kapulauan Pasifik, 6,6% lainnyo takah Eropa jo Asia. Sabagian gadang panduduaknyo maanuik agamo Kristen.

## Rujuakan
Kyiv

**Kyiv** atau **Kiev** adolah ibu kota jo kota tapadek nagara Ukraina. Kota ko talatak di bagian utara-tangaj nagara, mambantang di kaduo sisi sungai Dnieper. Pado 1 Januari 2022, panduduak kota Kyiv bajumlah 2.952.301 jiwa, manjadiannyo kota tapadek katujuah di Eropa. Kota ko manjadi pusek pamarentahan, ekonomi, pandidikan, jo budaya Ukraina.

Manusia dikatahui patamo kali maunyi wilayah Kyiv pado akhia periode Paleolitikum. Populasi di sakitar Kyiv salamo Zaman Kanso marupokan bagian dari apo nan disabuik budaya Trypillian, nan dibuktian dek artefak nan disobokan. Para cadiak pandai masih mampadebatanbbilo kota ko didirian. Wakatu pandirian tradisional dipakiroan pado 482 M, sadangkan data arkeologi manunjuakan kota ko badiri pado abaik ka-6 atau tujuah. Ado pulo panaliti nan mampakirioan pado akhia abaik-9. Wilayah tu manjadi bagian dari Kakaisaran Rusia pado tahun 1667. Sasudah Uni Soviet runtuah pado tahun 1991, Kyiv manjadi ibu kota Ukraina sajak kamardekaan dideklarasian pado 24 Agustus di sinan.

## Rujuakan
Tashkent

**Tashkent** atau **Toshkent** adolah ibu kota jo kota tagadang nagara Uzbekistan. Kota ko marupokan kota tapadek di Asia Tangah, jo panduduaknyo labiah dari 3 juta jiwa pado 1 April 2024. Tashkent talatak di timur lauik nagara, dakek parbatasan jo Kazakhstan. Kota ko manjadi pusek pamarentahan, ekonomi jo budaya nagara.

Tashkent patamo kali diunyi antaro abaik ka-5 jo ka-3 SM sabagai oasis di sungai Chirchik, dakek kaki Pagunuangan Tian Shah Barat. Pado zaman dahulu, daerah ko marupokan tampek tingga Beitian, nan mungkin marupokan “ibu kota” musim angek konfederasi Kangju. Sabalum pangaruah Islam pado patangahan abaik ka-8, budaya Sogdiana jo Turkik mandominasi. Kamudian kota tu barado di bawah babagai panguaso Islam hinggo jatuah ka tangan Mongol pado abaik ka-13. Kota tu dikuasoi dek babagai banso hinggo dirabuik dek Kakaisaran Rusia pado tahun 1865. Tashkent kamudian manjadi ibu kota RSS Otonom Turkestan nan kamudian baganti jo RSS Uzbekistan pado tahun 1930. Baru pado tahun 1991, kota tu manjadi ibu kota Uzbekistan katiko Uni Soviet runtuah.

## Rujuakan
Alofi

**Alofi** adolah ibu kota nagara kapulauan Niue. Jo jumlah panduduak hanyo 610 jiwa pado tahun 2022, kota ko manjadi ibu kota nagara paliang ketek kaduo di dunia badasarkan jumlah panduduak, sasudah ibu kota Palau, Ngerulmud. Kota ko tadiri dari duo kampuang, Alofi Utara jo Selatan dengan bangunan pamarentahan banyak di selatan.

Wilayah nan manjadi Alofi alah diunyi dek urang Samoa sajak tahun 900 M, nan disusul dek urang Tonga dari abaik ka-16. Sabalum kadatangan urang Eropa, Alofi bukanlah ibu kota tapusek, malainkan daerah pasisia pantiang nan digunoan untuak patamuan masyarakaik, palayaran jo upacara adat. James Cook tibo di wilayah ko pado tahun 1774, namun ditolak panduduak. Tahun 1889, nagara Niue manjadi bagian dari Baritania Rayo di bawah kuaso Selandia Baru. Pado tahun 1974, Niue diagiah pamarentahan surang jo Alofi sabagai ibu kotanyo.

## Rujuakan
Abkhazia

**Abkhazia** atau **Republik Otonom Abkhazia** adolah sabuah nagara nan diakui sabagian di Kaukasus Selatan, di pantai timur Lauik Hitam, di pasimpangan Eropa Timur jo Asia Barat. Nagara ko mancakuik wilayah salaweh 8.665 kilometer persegi. Status politik nagara ko marupokan isu utamo konflik Abkhazia jo hubuangan Georgia–Rusia. Nagara ko hanyo diakui dek Rusia, Venezuela, Nikaragua, Nauru, jo Suriah; namun pamarentah Georgia jo hampia kasadoan nagara anggota Pasarikatan Banso-Banso maanggap wilayah tu bagian dari Georgia. Ibu kota jo kota utamonyo iolah Sukhumi.

Abkhazia marupokan nagara republik jo sistem presidensial, di mano Presiden baparan sabagai kapalo nagara jo kapalo pamarentahan. Kuaso legislatif dipacik dek Majelis Rakyat nan tadiri dari 35 anggota. Etnis salain Abkhaz, takah Armenia, Rusia, jo Georgia diklaim kurang tawakian di majelis. Pajabat nagara manyatoan bahwa Abkhazia alah maagiahan ka Rusia tangguang jawab untuak urusan lua nagari.

Manuruik hasia sensus tahun 2011, Abkhazia mampunyoi panduduak sabanyak 240.705 jiwa. Sabagian gadang baasa dari etnis Abkhaz (50,7%), Rusia, Armenia, Georgia. Etnis lainnyo tamasuak Ukraina, Belarusia, Ossetia, Tatar, Turkik, Ruma, jo Estonia. Kabanyakan dari panduduaknyo maanuik agamo Kristen tautamo Kristen Ortodoks, samantaro minoritas nan paliang signifikan baagamk Islam Sunni.

## Rujuakan
Sukhumi

**Sukhumi** atau **Sokhumi** adolah sabuah kota di taluak nan laweh di pasisia timur Lauik Itam. Kota ko marupokan ibu kota sakaliguih kota tagadang Abkhazia, sabuah nagara nan diakui dek sabagian gadang nagara anggota Pasarikatan Banso-Banso sabagai bagian dari Georgia. Pado tahun 2022, panduduaknyo dipakiroan bajumlah 65.146 jiwa. Kota ko marupokan anggota Klub Lauik Itam Internasional.

Sijarah kota ko dimulai pado patangahan abaik ka-6 SM katiko pamukiman sabalumnyo pado milenium kaduo jo awal milenium patamo SM, nan acok dikunjuangi dek suku-suku Colchian satampek, digantian dek koloni Yunani Milesian dari Dioscurias. Manuruik legenda, kota tu didirian dek Amphitus jo Cercius dari Sparta. Angkatan lauik Utsmaniyah manduduaki kota tu pado tahun 1451, tapi hanyo dalam wakatu singkek. Kamudian kota tu diparabuikan dek pangeran Abkhazia jo Mingrelia, sabalum akhianyo jatuah ka tangan Turki baliak pado tahun 1570-an. Kota tu kamudian dibenteangi jo diagiah namo *Sohumkale*. Kamudian, kota tu manjadi bagian dari Karajaan Abkhazia dan Georgia, sabalum akhianyo Abkhazia manyatoan kamardekaan pado 23 Juli 1992.

## Rujuakan
Avarua

**Avarua** adolah sabuah kota jo distrik di utara pulau Rarotonga nan manjadi ibu kota nagara Kapulauan Cook. Pado tahun 2016, panduduaknyo dipakiroan bajumlah 4.906 jiwa, manjadiannyo salah ciek ibu kota nagara paliang ketek di dunia badasarkan jumlah panduduak. Kota ko talatak di pantai utara-tangah pulau. Avarua manjadi pusek pamarentahan, ekonomi, jo budaya nagara. 

Pulau tampek Avarua barado alah diunyi dek urang Polinesia sakitar tahun 800 M jo mampunyoi tando-tando dari pariode hunian nan lamo. Pado tahun 1773, panjalajah Inggirih James Cook tibo di kapulauan ko. Kamudian para misionaris mulai manyebaan agamo Kristen disiko. Pado abaik ka-19, Avarua barado di bawah kuaso Selandia Baru. Pado tahun 1965, Kapulauan Cook diagiah pamarentahan surang jo Avarua sabagai ibu kotanyo.

## Rujuakan
Siprus Utara

**Siprus Utara** atau sacaro rasmi **Republik Turki Siprus Utara** adolah nagara *de facto* nan maliputi bagian timur lauik pulau Siprus. Nagara ko hanyo diakui dek Turki, jo wilayahnyo dianggap dek kasadoan nagara lain sabagai bagian dari Republik Siprus. Ibu kota nagaranyo yakni Nikosia sacara *de jure* namun kini nan dipakai (*de facto*) iolah Nikosia Utara.

Kudeta pado tahun 1974, nan dilakuan sabagai upayo manggabuangan Siprus ka Yunani, mamicu invasi Turki ka Siprus. Hal ko maakibaikan pangusian sabagian gadang panduduak Siprus Yunani di utara jo Siprus Turki di selatan sarato pamisahan pulau tu, nan pado ujuangnyo deklarasi kamardekaan sapihak dek Siprus Utara pado tahun 1983. Karano kurangnyo pangakuan dunia internasional, Siprus Utara sangaik bagantuang ka Turki dalam hal ekonomi, politik, jo militer.

Politik Siprus Utara balansuang dalam karangko republik demokrasi perwakilan semi-presidensial, di mano Presiden adolah kapalo nagara jo Pardana Mantari sabagai kapalo pamarentahan, jo sistem multi-partai. Kuaso legislatif dipacik dek Majelis Republik nan tadiri dari 50 anggota nan dipiliah dari anam daerah pamiliahan. Paradilan independen dari eksekutif jo legislatif.

Manuruik hasia sensus tahun 2011, jumlah panduduak Siprus Utara sabanyak 294.906 jiwa, walaupun hasia ko dibantah dek babagai pihak. Sabuah sumber manyatoan panduduak nagara ko sakitar 500.000 jiwa. Sabagian gadang marupokan urang asli Siprus Utara jo nan lainnyo baasa dari daratan Turki. Hampia kasadoan panduduak maanuik agamo Islam Sunni.

## Rujuakan
Laayoune

**Laayoune** atau **El Aaiún** adolah kota tagadang di wilayah sengketa Sahara Barat, jo panduduak 271.344 pado tahun 2023. Kota ko marupokan ibu kota de jure Republik Demokratik Arab Sahrawi, maskipun sacaro de facto di bawah administrasi Maroko sabagai wilayah panduduakan. Kota Laayoune talatak di sabalah selatan sungai kariang Saguia el-Hamra, di mano kota tuo bawah nan dibangun dek panjajah Spanyol barado.

Namo kota tu baasa dari transliterasi dari bahaso Arab nan baarati "mata air", mangacu kapado oasis nan manyadioan aia ka kota tu. Laayoune didirian dek kapten Spanyol Antonio de Oro pado tahun 1938. Kota tu bakambang pasek salamo pariode patumbuahan ekonomi pado tahun 1940-an karano disobokannyo endapan fosfat nan gadang di Bou Craa. Sajak tahun 1958, kota tu manjadi ibu kota administratif Sahara Spanyol, nan dikalola dek Gubernur Jenderal Afrika Barat Spanyol. Katiko Spanyol maninggaan wilayah tu, Maroko maaneksasinyo, sarato mamindahan banyak panduduak nagara tu ka sinan.

## Rujuakan
Hargeisa

**Hargeisa** adolah ibu kota jo kota tagadang nagara Republik Somaliland, sabuah nagara badaulaik *de facto* di Tanduak Afrika, nan sacaro internasional masih dianggap sabagai bagian dari Somalia. Pado tahun 2019, panduduaknyo dipakiroan bajumlah 1.200.000 jiwa. Kota tu talatak di sabuah lambah di dataran tinggi Galgodon.

Wilayah nan manjadi kota ko alah diunyi sajak zaman Neolitikum nan dibuktian dek lukisan guo di kompleks Laas Geel, di pinggiran Hargeisa. Manuruik sajarah lisan, kota tu didirian dek suku Arap sabagai tampek singgah untuak minum jo badagang bagi musafir nan lewat. Dipicayo bahwa suku Habar Yoonis jo subsuku Eidagale tamasuak urang patamo nan manjadi pamukim kota tu. Hargeisa taruih bakambang jo kadatangan Sheikh Madar Shirwa nan dianggap sabagai pandiri komunitas kaagamoan jo bantuak moderen dari pamukiman tu. Kota tu manjadi ibu kota Somaliland Baritania pado tahun 1941, jo kamudian manjadi ibu kota Somaliland nan mardeka pado 1960. Kota tu sabanta manjadi bagian dari Republik Somalia nan basatu sabalum akhianyo mamisahan diri baliak akibaik pasalisiahan internal.

## Rujuakan
Ossetia Selatan

**Ossetia Selatan**, sacaro rasmi **Republik Ossetia Selatan** atau **Nagara Alania**, adolah sabuah nagara takuruang daratan di Kaukasus Selatan jo pangakuan diplomatik nan tabateh. Pado tahun 2024, hanyo limo nagara anggota Pasarikatan Banso-Banso nan maakui nagara ko yakni Rusia, Venezuela, Nikaragua, Nauru, jo Suriah. Sadangkan nagara lainnyo maanggap wilayah tu bagaian dari nagara Georgia. Ibu kota nagaranyo iolah Tskhinvali.

Banso Ossetia diyakini baasa dari banso Alan, suku nomaden Iran. Pado abaik ka-8, karajaan Alan badiri di Pagunuangan Kaukasus utara, namun ditakluakan dek Mongol jo kamudian Timur Lenk. Kamudian urang-urang tu lari jo marabuik wilayah Ossetia Selatan kini dari Karajaan Georgia. Sasudah revolusi Rusia, wilayah Ossetia Selatan moderen manjadi bagian dari Republik Demokratik Georgia sabagai Oblast Otonom Ossetia Selatan. Sasudah Uni Soviet runtuah, Georgia mancabuik status otonom Ossetia Selatan nan mamicu konflik basinjato antaro saparatis Ossetia jo pasukan Georgia. Pado 19 Januari 1992, panduduak Ossetia maadoan referendum nan manyatujui kamardekaan nagara, tapi indak didukuang sacaro internasional. Namun baitu, dewan daerah Ossetia manyatoan kamardekaan pado 29 Mei 1992.

Ossetia Selatan dipimpin dek Presiden nan dipiliah untuak maso jabatan limo tahun. Kuaso legislatif dipacik dek Badan Legislatif nan tadiri dari 34 anggota yang dipiliah dari 17 daerah pamiliahan baanggota tunggal jo 17 lainnyo malalui parwakilan proporsional.

Pado tahun 2022, panduduak nagara ko dipakiroan sabanyak 56.520 jiwa. Sadangkan hasia sensus tahun 2015 nan dilakuan dek otoritas Ossetia Selatan, total panduduak wilayah tu sabanyak 53.532 jiwa, tamasuak 48.146 urang Ossetia (89,9%), 3.966 urang Georgia (7,4%), jo 610 urang Rusia. Agamo nan mayoritas dianuik iolah Ortodoks Timur. Adopun bahaso nan digunoan yaitu bahaso Ossetia samo jo bahaso Rusia.

## Rujuakan
Tskhinvali

**Tskhinvali** adolah ibu kota nagara Republik Ossetia Selatan, sabuah nagara jo pangakuan diplomatik tabateh, yang sacaro internasional dianggap sabagai bagian dari Georgia. Daerah ko talatak di tapi sungai Liakhvi Gadang, sakitar 100 km di barat lauik ibu kota Georgia, Tbilisi. Pado tahun 2019, panduduaknyo bajumlah 32.180 jiwa.

Wilayah nan manjadi Tskhinvali alah diunyi sajak Zaman Kanso. Catatan sijarah Georgia manyabuikan pamukiman Kartli patamo kali pado tahun 1398. Sabuah *[[epos]]* mancatat bahwa benteang di kawasan ko dibangun dek Rajo Aspaguros I pado abaik ka-3. Sajak abaik ka-18, kota tu mulai acok dalam babagai catatan sijarah. Pado tahun 1922, kota ko manjadi ibu kota wilayah otonom Ossetia Selatan sabagai bagian dari Republik Sosialis Soviet Georgia. Pado akhia tahun 1980-an, Tskhinvali manjadi pusek garakan saparatis nan nio mamardekaan Ossetia Selatan. Nagara tu manyatoan kamardekaan pado 29 Mei 1992, jo Tskhinvali sabagai ibu kotanyo.

## Rujuakan
Transnistria

**Transnistria** atau sacaro rasmi **Republik Moldavia Pridnestrovia** jo sacaro lokal disabuik **Pridnestrovie** adolah nagara takuruang daratan nan talatak di tapi sungai Dniester, parbatasan antaro Moldova jo Ukraina. Nagara ko marupokan nagara jo pangakuan diplomatik tabateh, di mano hanyo Rusia nan maakui, sadangkan nagara anggota Pasarikatan Banso-Banso lainnyo maanggap wilayah tu bagian dari Moldova. Ibu kota jo kota tagadangnyo iolah Tiraspol. Transnistria, basamo jo Abkhazia dan Ossetia Selatan, adolah zona “konflik baku” pasca-Soviet. Katigo nagara tu saliang mamaliharo hubuangan parsahabatan satu samo lain jo mambantuak Komunitas untuak Demokrasi jo Hak Banso-Banso.

Dalam sijarah kuno, wilayah tu diunyi dek suku Thracian dan Scythian. Di muaro sungai, urang Yunani Kuno dari Miletus mandirian koloni di sinan pado tahun 600 SM, namun dihancuan dek urang Dacia sakitar tahun 50 SM. Banso Romawi mamuga kota tu pado tahun 56 M. Kamudian, wilayah tu dikuasoi dek babagai banso takah Utsmaniyah, Kakaisaran Rusia, Ukraina, sarato Uni Soviet. Pado tahun 1924, RSS Moldavia dibantuak dari pacahan RSS Ukraina, tamasuak di dalamnyo wilayah Transnistria. Satalah Uni Soviet runtuah, Transnistria manyatoan kamardekaan dari Moldova pado 1990 nan maakibaikan tajadinyo katagangan etnis nan bapuncak pado Parang Transnistria.

Politik Transnistria balansuang dalam karangko republik semi-presidensial, di mano Presiden sabagai kapalo nagara jo Pardana Mantari sabagai kapalo pamarintahan. Kuaso eksekutif dijalankan dek pamarintah. Sadangkan kuaso legislatif dipacik dek pamarintah jo parlemen yakni Dewan Tatinggi nan tadiri dari 33 anggota.

Badasarkan hasia sensus Oktober 2015, panduduak nagara ko bajumlah 475.373 jiwa. Etnis nan gadang iolah urang Rusia (29,1%), Moldova (28,6%), sarato Ukraina (22,9%). Kabanyakan dari panduduaknyo maanuik agamo Kristen tautamo Kristen Ortodoks Timur (92%).

## Rujuakan
Tiraspol

**Tiraspol** adolah ibu kota jo kota tagadang nagara Transnistria, sabuah nagara jo pangakuan tabateh di Eropa Timur. Kota ko talatak di tapi timur sungai Dniester. Pado tahun 2018, panduduaknyo dipakiroan sabanyak 128.600 jiwa. Kota ko marupokan pusek ekonomi, politik, budaya, jo pariwisata nagara.

Sijarah awal tantang wilayah nan manjadi Tiraspol cukuik kurang dikatahui karano kurangnyo panamuan arkeologi kuno di sinan. Namun, babagai etnis alah maunyi wilayah tu salamo ribuan tahun. Pado akhia Abaik Patangahan, wilayah tu manjadi bagian dari Kadipaten Aguang Lithuania. Tiraspol didirian dek Kakaisaran Rusia pado tahun 1795 di sampiang benteang nan dibangun pado tahun 1792 untuak malinduangi tanah nan alah didapekan Rusia malalui Pajanjian Jasay. Dari tahun 1924 hinggo 1940, kota tu manjadi ibu kota Republik Sosialis Soviet Otonom Moldavia. Kota tu pernah dirabuik dek Jerman pado tahun 1941, tapi dirabuik baliak dek Rusia pado tahun 1944. Tiraspol manjadi ibu kota Transnistria pado tahun 1990, katiko nagara tu manyatoan kamardekaan dari Moldova walaupun indak diakui dunia internasional kacuali Rusia.

## Rujuakan
Nikosia Utara

**Nikosia Utara** adolah pamukiman nan tagadang jo ibu kota nagara Siprus Utara sacaro *de facto*. Kota ko marupokan bagian utara dari kota Nikosia nan tabagi. Pado tahun 2011, panduduaknyo bajumlah 61.378 jiwa jo wilayah metropolitannyo sabanyak 82.539 jiwa. Nikosia Utara marupokan pusek ekonomi, politik jo budaya Siprus Utara.

Wilayah nan manjadi Nikosia jo Nikosia Utara alah diunyi sajak sakitar 2500 SM mandakeki Zaman Kanso, katiko panduduak patamo manatap di dataran subur Mesaoria. Kamudian wilayah tu dikandalian dek babagai banso takah Romawi Timur, Lusignan, Venesia, Utsmaniyah, hinggo Inggirih. Kamudian Siprus nan basatu mamparoleh kamardekaan pado tahun 1960 jo Nikosia sabagai ibu kotanyo. Namun, salamo krisis Siprus tahun 1963–64, sasudah parubahan konstitusi sapihak dek urang Siprus Yunani, kakarehan antarkomunitas malatuih hinggo Nikosia tabagi manjadi duo. Katiko Nikosia Utara manyatoan kamardekaan pado tahun 1983, Nikosia Utara manjadi ibu kota nagara sacaro *de facto*, sadangkan Nikosia tetap dianggap sabagai ibu kota rasmi.

## Rujuakan
Republik Demokratik Arab Sahrawi

**Republik Demokratik Arab Sahrawi**, juo dikenal sabagai **Republik Sahrawi** jo **Sahara Barat**, adolah nagara nan diakui sabagian di Maghreb barat, nan mangklaim wilayah Sahara Barat nan indak mampunyoi pamarintahan surang, tapi hanyo manguasoi sapalimo wilayah paliang timur. Nagara ko per Desember 2022 diakui dek 47 nagara anggota Pasarikatan Banso-Banso sarato Ossetia Selatan, tatapi diklaim dek Maroko sabagai bagian dari wilayahnyo. Ibu kota nan diklaim iolah Laayoune, tapi karano ndak dikuasoi, ibu kota samantaro barado di Tifariti.

Wilayah Sahara Barat dulunyo bagian dari koloni Spanyol sakitar tahun 1884 hinggo 1976. Katiko Spanyol maninggaan wilayah tu, Front Polisario mandeklarasian kamardekaan Arab Sahrawi jo mambantuak pamarintahan di pangasiangan sarato mamarangi Maroko jo Mauritania untuak manguasoi wilayah tu. Pado tahun 1979, Mauritania malapehan klaimnyo, kamudian Maroko mancaplok wilayah tu. Pamarintah Arab Sahrawi manyabuik wilayah nan dikuasoinyo sabagai Zona Bebas. Pamarintahan Arab Sahrawi barado dalam karangko republik presidensial ciek partai nan manggabuangan unsua-unsua sistem parlementer. Jabatan tatinggi barado di tangan Presiden nan dipacik dek sekretaris jenderal Front Polisario. Presiden kamudian maangkek surang Pardana Mantari.

Kasadoan data tantang informasi demografi manganai Sahara Barat sangaik rentan jo kasalahan, apopun sumbernyo. Namun manuruik *Britannica*, pado tahun 2007 panduduaknyo dipakiroan bajumlah 489.000 jiwa. Sasudah Pawai Ijau 1975, nagara Maroko mamindahan ribuan panduduaknyo ka wilayah nan dikuasoinyo. Pado tahun 2015, panduduaknyo dipakiroan sabanyak 500.000 jiwa. Agamo nan dianuik iolah Islam Sunni. Kalompok etnis utamo barupo urang Arab jo Berber. Sadangkan bahaso nan paliang umum digunoan adolah Arab Hassaniyah dan Arab Maroko.

## Rujuakan
Ju Jingyi

**Ju Jingyi** (; lahia 18 Juni 1994 di Suining, Sichuan, Cino) adolah surang panyanyi idola Cino. Inyo marupoan anggota Tim NII dari grup idola batino SNH48. Nan bamulo *Debut* Pado Taun 2013. Pado Pamilihan Umum Partamo SNH48. Dirinyo Manampeki Paringkek Ka 4 Dan Pado Pamilihan Umum ka 2 Dirinyo manduduaki Paringkek 2 Dan Pado Pamilihan Umum Ka 3 Ju Manduduaki Paringkek Partamo Dan Manjadi Center Di Single Original SNH48.